Regionen: For at kunne imødekomme et forventet behov for at teste flere personer for ny coronavirus (COVID-19), er Infektionssygdomme på Aarhus Universitetshospital ved at indføre en ny testmulighed: En såkaldt drive-in, hvor man kan komme kørende og får lavet en test af en medarbejder, mens man sidder i bilen.

- Det er dog helt afgørende, at bekymrede borgere ikke kører hen til den nye drive-in uden først at have ringet til deres praktiserende læge - eller vagtlægen udenfor lægens åbningstider, siger ledende overlæge og professor ved Infektionssygdomme Lars Østergaard.

- De personer, som kan testes i den nye drive-in, vil være borgere, som kun har få symptomer på ny coronavirus (COVID-19). Det kan eksempelvis være snue, hoste eller muskelømhed. Samtidig skal man have været i et af de områder, hvor der sker smittespredning, eller have været sammen med nogen, der er syge og som har været i de lande.

Det er stadig den praktiserende læge (eller vagtlægen), som afgør, om borgeren lever op til case-definitionen for ny coronavirus. Den seneste case-definition kan ses i Sundhedsstyrelses nyeste retningslinje for ny coronavirus (COVID-19): https://bit.ly/32TAyT3